Direktiva Sveta

z dne 18. junija 1991

o enajsti spremembi Direktive 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov

(91/339/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 100a Pogodbe,

ob upoštevanju predloga Komisije [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker je v obdobju, ki se izteče 31. decembra 1992, treba sprejeti ukrepe za postopno vzpostavitev notranjega trga; ker notranji trg obsega območje brez notranjih meja, ki zagotavlja prosti pretok blaga, oseb, storitev in kapitala;

ker Direktiva 76/769/EGS[4], nazadnje spremenjena z Direktivo 91/338/EGS[5], v različici, spremenjeni z Direktivo 85/467/EGS[6], nalaga stroge omejitve pri trženju in uporabi PCB in PCT zaradi nevarnosti za človeka in okolje;

ker je razvitih več nadomestkov za nadomestitev PCB; ker nekateri nadomestki, čeprav so manj nevarni za človeka in okolje kakor PCB in PCT, kljub temu predstavljajo veliko morebitno nevarnost za človeka in okolje;

ker je treba omejiti trženje in uporabo teh nadomestkov;

ker je snov z blagovno znamko Ugilec 141 na trgu že od leta 1981; ker se ta snov ali pripravki, ki jo vsebujejo, sedaj uporabljajo kot izolacijska tekočina v kondenzatorjih in transformatorjih ter kot hidravlična tekočina v rudnikih premoga; ker je znano, da je ta snov manj nevarna za človeka in okolje kakor PCB, ki naj bi ga nadomestila;

ker ta snov zaradi ekotoksičnosti, obstojnosti in možnosti, da se bioakumulira, kljub temu pomeni veliko nevarnost za okolje; ker je že dokazano znatno onesnaženje okolja v bližini rudnikov, ki to snov uporabljajo kot hidravlično tekočino; ker se ob požaru, ki zajame opremo s to snovjo, lahko sproščajo zelo strupene snovi; ker so za dokončno odstranitev Ugilec 141 potrebni posebni postopki;

ker je snov z blagovno znamko Ugilec 121 ali Ugilec 21 nova snov, za katero je bilo dano uradno obvestilo 15. marca 1984 v skladu z Direktivo Sveta 79/831/EGS z dne 18. septembra 1979 o šesti spremembi Direktive 67/548/EGS o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [7], in se sme tržiti po vsej Skupnosti; ker ima ta snov podobne lastnosti in se podobno obnaša ter je bila namenjena za uporabo, ki je podobna uporabi Ugilec 141; ker je proizvajalec pozneje prostovoljno umaknil snov Ugilec 121 ali 21 s trga; ker so potrebni omejevalni ukrepi za zagotovitev, da se pripravki ali izdelki, ki vsebujejo navedeno snov, v prihodnosti ne bodo spet pojavili na trgu;

ker je snov z blagovno znamko DBBT tudi nova snov, za katero je bilo dano uradno obvestilo v skladu z Direktivo Sveta 79/831/EGS z dne 16. februarja 1988, in se sme tržiti po vsej Skupnosti; ker se ta snov, sama ali v pripravkih, uporablja kot hidravlična tekočina v rudnikih premoga; ker je medtem začasno uradno dovoljenje, ki ga je izdala ena od držav članic, poteklo; ker se lahko pričakuje znatna onesnaženost okolja kot posledica take uporabe; ker ta snov zaradi ekotoksičnosti, obstojnostiin možnosti, da se bioakumulira, kljub vsemu predstavlja veliko morebitno nevarnost za okolje; ker je treba sprejeti omejevalne ukrepe, preden se snov uvede na trg Skupnosti;

ker že obstajajo učinkoviti nadomestki ali drugačni prijemi, zaradi katerih nadaljnja uporaba navedenih treh snovi ni več potrebna;

ker omejitve pri uporabi in trženju navedenih snovi ali pripravkov ter izdelkov, ki te snovi vsebujejo, in so jih nekatere države članice že sprejele, neposredno vplivajo na vzpostavitev in delovanje notranjega trga; ker je zato treba približati zakonodajo držav članic na tem področju in spremeniti Prilogo I k Direktivi 76/769/EGS,

SPREJEL NASLEDNJO DIREKTIVO:

Člen 1

Prilogi I k Direktivi 76/769/EGS se dodajo naslednje točke:

"25. Monometil-tetraklorodifenil metan Blagovna znamka: Ugilec 141, št. CAS : 76253-60-6 Od 18. junija 1994 je prepovedano tržiti in uporabljati to snov ter pripravke in izdelke, ki jo vsebujejo. Izjemoma ta prepoved ne velja: 1. za naprave in stroje, ki na dan 18. junija 1994 že obratujejo, do njihovega uničenja. Države članice lahko od 18. junija 1994 zaradi varovanja zdravja in okolja na svojem ozemlju prepovejo uporabo takih naprav in strojev pred njihovim uničenjem; 2. če država članica ohrani naprave in stroje, ki na dan 18. junija 1994 že obratujejo. Od 18. junija 1994 je prepovedano dajati v promet že rabljene snovi, pripravke ter naprave/stroje, ki to snov vsebujejo.

26. Monometil-dikloro-difenil metan - Blagovna znamka: Ugilec 121, Ugilec 21 št. CAS:- ni znana Prepovedano je tržiti in uporabljati to snov ter pripravke in izdelke, ki jo vsebujejo.

27. Monometil-dibromo-difenil metan - Blagovna znamka: DBBT št. CAS: 99688-47-8 Prepovedano je tržiti in uporabljati to snov ter pripravke in izdelke, ki jo vsebujejo.

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 18. junija 1992. O tem takoj obvestijo Komisijo.

2. Države članice se v sprejetih predpisih iz odstavka 1 sklicujejo na to direktivo ali pa sklicevanje nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva je naslovljena na države članice.

V Luxembourgu, 18. junija 1991

Za Svet

Predsednik

G. Wohlfart

[1] UL C 24, 1.2.1990, str. 20.

[2] UL C 284, 12.11.1990, str. 84 in

UL C 129, 20.5.1991.

[3] UL C 168, 10.7.1990, str. 1.

[4] UL L 262, 27.9.1976, str. 201.

[5] UL L 186, 12.7.1991, str. 59.

[6] UL L 269, 11.10.1985, str. 56.

[7] UL L 259, 15.10.1979, str. 10.